正仲次韻謝證明亦翁之作此意佳甚不次韻爲報
作者：舒岳祥
朝代：宋

paragraphs: 人言乍見易得好，以我觀君久更佳。
古來善友晏平仲，顧沮孔子胡爲哉。
不如寒拾兩相遇，撫掌吃吃笑口開。
雖然是中有機事，笑人惡念自墮邪。
不如見惡亦弗笑，惻然憫悟自嘆嗟。
醉翁四十早自號，君年五十銜始題。
好翁地位君須到，除拜甚稱何歉懷。
他銜敘爵此敘齒，稱位不以官高低。
他年同入隠逸傳，何須羊馬卧青苔。